長慶二年七月自中書舍人出守杭州路次藍溪作
作者：白居易
朝代：唐

paragraphs: 太原一男子，自顧庸且鄙。
老逢不次恩，洗拔出泥滓。
既居可言地，願助朝廷理。
伏閤三上章，戇愚不稱旨。
聖人存大體，優貸容不死。
鳳詔停舍人，魚書除刺史。
冥懷齊寵辱，委順隨行止。
我自得此心，於茲十年矣。
餘杭乃名郡，郡郭臨江汜。
已想海門山，潮聲來入耳。
昔予貞元末，羇旅曾遊此。
甚覺太守尊，亦諳魚酒美。
因生江海興，每羨滄浪水。
尚擬拂衣行，況今兼祿仕。
青山峰巒接，白日煙塵起。
東道既不通，改轅遂南指。
自秦窮楚越，浩蕩五千里。
聞有賢主人，而多好山水。
是行頗爲愜，所歷良可紀。
策馬度藍溪，勝遊從此始。